Pa van meisie wat gevind is, het uitgereik na McCanns
JY LEES NOU Pa van meisie wat gevind is, het uitgereik na McCanns
’n Suid-Afrikaner, wat ná 17 jaar met sy ontvoerde dogter herenig is, het Dinsdag gesê hy sal graag met Madeleine McCann se ouers wil praat.
Morné Nurse het gesê hy het nooit hoop laat vaar dat sy dogter nog lewe nie. Hy het die saak nagevors van die Britse dogtertjie wat in 2007 in Portugal ontvoer is, enkele dae voor haar vierde verjaardag. “Ek probeer die ma in die hande kry,” het Nurse gesê op ’n perskonferensie wat die SAUK uitgesaai het. “Ons wil vir hulle sê dat ’n mens nooit moet moed opgee nie.”
'’n Mens moet net glo, bid en hoop.'
Celeste Nurse, die meisie se biologiese ma, het gesê: “’n Mens moet net glo, bid en hoop.”
Die Nurses het verlede maand hul dogter teruggevind nadat hul tweede oudste dogter by die skool vriende gemaak het met ’n meisie wat merkwaardig baie na haar gelyk het. Die vriendin was toe al die tyd haar ouer suster wat in 1997 ontvoer is.
Die meisie, wat minderjarig is en wie se naam dus nie genoem mag word nie, is in ’n Kaapstadse hospitaal langs haar moeder se bed gesteel toe sy net drie dae oud was.
Celeste en Morné Nurse het die herinnering aan hul dogter lewend gehou deur elke jaar haar verjaardag te vier. Die drie jonger kinders het altyd die kersies uitgeblaas op die verjaardagkoek van ’n suster wat hulle nog nooit gesien het nie.
Mike Barkhuizen, ’n polisiebeampte, het ook geweier om die saak daar te laat. Hy het aan Beeld vertel dat hy die afgelope vyf jaar na die meisie gesoek het en die oomblik toe hy die tiener sien, het hy geweet dat sy moontlik die baba kon wees wat destyds ontvoer is.
Die Britse polisie het in 2013 ’n ondersoek na die meisie se verdwyning heropen omdat hulle, nadat hulle nuwe leidrade ontdek het, geglo het dat sy nog lewe.
Morné en Celeste Nurse is in die jare ná die ontvoering in Suid-Afrika geteister deur stories van kinders wat vermoor gevind is of wat na vreemde lande verhandel is.
“Dit het ons verpletter,” het Morné gesê. Hulle het nogtans altyd gevoel hul oudste kind lewe nog. Dit het stremming op hul huwelik geplaas en die Nurses is nou geskei.